Newcastlen yliopiston tutkijat kertovat, että pankkikorttijärjestelmä ei edes tunnista huijausta.

Distributed Guessing Attack -hyökkäyksessä rikolliset testaavat kortin tietoja monessa verkkopalvelussa, jonka vuoksi järjestelmä ei edes ymmärrä kortin joutuvan hyökkäyksen kohteeksi. MOSTPHOTOS

Rikolliset voivat arvata Visa-kortin numeron, voimassaoloajan ja turvakoodin vain kuudessa sekunnissa.

Newcastlen yliopiston tutkijoiden mukaan debit- ja credit-kortin arvaaminen on " pelottavan helppoa " sopivan tekniikan turvin, kirjoittaa The Independent.

Tutkijoiden mukaan arvaaminen on mahdollista niin kutsutun Distributed Guessing Attack -hyökkäyksen avulla. Siinä saman kortin numeroita yritetään arvata lukuisissa eri verkkopalveluissa järjestelmällisesti.

Järjestelmä ei tunnista huijausyritystä. Vain sekuntien kuluessa rikolliset ovat käyneet läpi relevantit numerot ja murtaneet luvut. Lukujen onkiminen on kuin palapeliä, jossa kokonaiskuva kerätään pienistä osasista.

Kaksi heikkoutta

Menetelmää on todennäköisesti käytetty hiljattain tositoimissa Tescon pankkihuijauksessa.

Newcastlen yliopiston tietojenkäsittelytieteen jatko-opiskelija Mohammed Ali toteaa, että hyökkäys yhdistää kaksi heikkoutta, jotka eivät kumpikaan ole omilla tahoillaan vakavia, mutta ovat yhdessä vakava riski. Maksujärjestelmä ei tunnista satoja eri sivustojen " maksuyrityksiä " , joilla rikolliset yrittävät kiertää kokeilurajoituksien määrää.

Toisekseen, eri verkkosivut kysyvät ja näyttävät eri tietoja korteista. Näin ne tarjoavat rikollisille palasia, joiden avulla kokonaiskuva voidaan muodostaa.

Lähde: Tivi